62022CJ0203_RES
Cás C-203/22
CK
v
Magistrat der Stadt Wien
(iarraidh ar réamhrialú ó Verwaltungsgericht Wien)
Breithiúnas na Cúirte (an Chéad Dlísheomra) an 27 Feabhra 2025
(Tarchur chun réamhrialú – Sonraí pearsanta a chosaint – Rialachán (AE) 2016/679 – Airteagal 15(1)(h) – Cinnteoireacht uathoibrithe, lena n-áirítear próifíliú – ‘Scoring’ – Measúnú ar acmhainneacht creidmheasa duine nádúrtha – Rochtain ar fhaisnéis fhónta faoin loighic atá i gceist le próifíliú – Fíorú ar chruinneas na sonraí arna gcur ar fáil – Treoir (AE) 2016/943 – Airteagal 2(1) – Rún trádála – Sonraí pearsanta ó thríú páirtithe)
Daoine aonair a chosaint i dtaca le próiseáil sonraí pearsanta – Rialachán 2016/679 – Ceart rochtana an ábhair sonraí ar a shonraí nó ar a sonraí pearsanta atá á bpróiseáil – Cinnteoireacht uathoibrithe, lena n-áirítear próifíliú – Ceart rochtana ar fhaisnéis fhónta faoin loighic atá i gceist le próifíliú – Raon feidhme
(Rialachán 2016/679 ó Pharlaimint na hEorpa agus ón gComhairle, Airteagal 12(1), Airteagal 15(1)(h) agus (3), agus Airteagal 22 (1) agus (3))
(féach míreanna 40-43, 47-48, 50, 58, 59,61, 62,66, mír 1 den chuid oibríochtúil)
Daoine aonair a chosaint i dtaca le próiseáil sonraí pearsanta – Rialachán 2016/679 – Ceart rochtana an ábhair sonraí ar a shonraí nó ar a sonraí pearsanta atá á bpróiseáil – Cinnteoireacht uathoibrithe, lena n-áirítear próifíliú – Ceart rochtana ar fhaisnéis fhónta faoin loighic atá i gceist le próifíliú – Urramú ceart agus saoirse daoine eile – Ceart go ndéanfar sonraí pearsanta ó thríú pháirtí agus rún trádála a chosaint – Cothromaíocht a dhéanamh idir na cearta agus na leasuithe lena mbaineann
(Rialachán 2016/679 ó Pharlaimint na hEorpa agus ón gComhairle, aithris 63, Airteagal 15(1)(h); Treoir 2016/943 ó Pharlaimint na hEorpa agus ón gComhairle, Airteagal 2, pointe 1 )
(féach míreanna 72-76, mír 2 den chuid oibríochtúil)
Résumé
I dtarchur chun réamhrialú ó Verwaltungsgericht Wien (Cúirt Riaracháin Vín, an Ostair), forbraíonn an Chúirt a cásdlí le déanaí a bhaineann le cearta ábhar sonraí a ndéantar próifíliú orthu chun a n-acmhainneacht chreidmheasa a mheas (
1
). Ar an gcéad dul síos, sonraíonn sí raon feidhme chearrt rochtana na n-ábhar sonraí ar fhaisnéis maidir le sonraí pearsanta a phróiseáil. Ar an dara dul síos, rialaíonn sí maidir leis an gceart sin a chothromú leis an gceart go ndéanfaí sonraí tríú pháirtí nó rúin trádála a chosaint.
Dhiúltaigh oibreoir fóin póca do CK conradh teileafóin shoghluaiste a thabhairt i gcrích nó síneadh a chur léi. Bhí an diúltú sin bunaithe ar mheasúnú a rinneadh ar a chreidmheas trí mhodhanna uathoibrithe, a rinne D & B, gnóthas atá speisialaithe i soláthair measúnaithe den sórt sin.
Lena chinneadh, d’ordaigh údarás cosanta sonraí na hOstaire do D & B faisnéis fhónta a chur ar fáil do CK maidir leis an loighic atá i gceist sa chinnteoireacht uathoibrithe bunaithe ar shonraí pearsanta CK. Diúltaíodh don chaingean, a thug D & B i gcoinne an chinnidh sin, le Cinneadh 23 Deireadh Fómhair 2019 ón Bundesverwaltungsgericht (Cúirt Chónaidhme Riaracháin, an Ostair). Dhiúltaigh an Magistrat der Stadt Wien (Údarás Bardasach Chathair Vín, an Ostair) don iarratas ar fhorfheidhmithe an chinnidh sin arna thaisceadh ag CK, áfach.
Tar éis a thug CK caingean i gcoinne chinneadh an riaracháin bhardasaigh sin, iarrann an chúirt a rinne an tarchur ar an gCúirt soiléiriú a dhéanamh ar méid na faisnéise nach mór a sholáthar don ábhar sonraí ionas go n-áiritheofar go hiomlán a cheart rochtana dá bhforáiltear sa Rialachán Ginearálta maidir le Cosaint Sonraí (
2
). Iarrann sí ar an gCúirt freisin a shoiléiriú an gcuireann an eisceacht atá bunaithe ar rún trádála srian ar an gceart rochtana agus má chuireann, a mhéid a chuireann sí srian ar an gceart sin.
Measúnú na Cúirte Breithiúnais
Sa chéad áit, trí shoiléiriú a dhéanamh ar cheart an duine a ndéantar difear orthu le cinnteoireacht uathoibrithe, lena n-áirítear próifíliú, chun rochtain a fháil ar ‘fhaisnéis fhónta faoin loighic a bheidh i gceist,’ de réir bhrí Airteagal 15(1)(h) de RGCS, measann an Chúirt, ar bhonn na leaganacha teanga éagsúla den fhoráil sin, go dtagraítear leis an bhfoclaíocht sin do gach faisnéis ábhartha a bhaineann leis an nós imeachta agus na prionsabail maidir le próiseáil, go huathoibrithe, sonraí pearsanta chun toradh sonrach a fháil.
Tugann an Chúirt le fios ansin go dtacaítear lena léiriú litriúil le léiriú comhthéacsúil den fhoráil sin de RGCS agus, ina theannta sin, go gceanglaítear le hoibleagáid na trédhearcachta atá i bhfeidhm ar na sonraí agus an fhaisnéis uile, lena n-áirítear maidir le cinnteoireacht uathoibrithe (
3
), go gcuirfear an fhaisnéis sin ar fáil ar bhealach gonta, trédhearcach, intuigthe agus a bhfuil rochtain éasca uirthi.
Ina theannta sin, sonraíonn an Chúirt gur léir ón scrúdú ar aidhmeanna RGCS agus, go háirithe, ó chuspóirí Airteagal 15(1)(h) de nach mór an ceart chun ‘faisnéis fhónta faoin loighic a bheidh i gceist’ a fháil i gcinnteoireacht uathoibrithe, de réir bhrí na forála sin, a thuiscint mar cheart chun míniú a fháil ar an nós imeachta agus ar na prionsabail a chuirtear i bhfeidhm go sonrach chun leas a bhaint, trí mhodhanna uathoibrithe, as sonraí pearsanta an ábhair sonraí chun toradh sonrach a fháil, amhail próifíl sócmhainneachta. Chun an t‑ábhar sonraí a chur ar chumas a chearta nó a cearta a fheidhmiú go héifeachtach faoi RGCS (
4
), ní mór an míniú sin a sholáthar, trí bhíthin faisnéis ábhartha agus ar bhealach atá gonta, trédhearcach, intuigthe agus ar a bhfuil rochtain éasca. Ní leor foirmle chasta mhatamaiticiúil, amhail algartam, a chur in iúl ná tuairisc mhionsonraithe a thabhairt ar na céimeanna uile den chinnteoireacht uathoibrithe chun na ceanglais sin a chomhlíonadh, ós rud é nach míniú atá gonta agus sothuigthe go leor aon cheann de na socruithe sin.
Cinneann an Chúirt nach mór don ‘fhaisnéis fhónta maidir leis an loighic a bheidh i gceist’ sa chinnteoireacht uathoibrithe, de réir bhrí Airteagal 15(1)(h) de RGCS, cur síos a dhéanamh ar an nós imeachta agus ar na prionsabail a chuirtear i bhfeidhm go nithiúil ar bhealach inar féidir leis an ábhar sonraí a thuiscint cé acu dá shonraí pearsanta a úsáideadh sa chinnteoireacht uathoibrithe, agus cén bealach inar úsáideadh iad, gan castacht na n‑oibríochtaí atá le déanamh i gcomhthéacs na cinnteoireachta uathoibrithe a fhágáil go scaoiltear an rialaitheoir óna dhualgas nó míniú a thabhairt.
Sonraítear, maidir le próifíliú go sonrach amhail an próifíliú sa chás seo, go bhféadfadh an chúirt a rinne an tarchur a chinneadh, inter alia, go bhfuil sé trédhearcach agus intuigthe go leor dá gcuirfí an t‑ábhar sonraí ar an eolas faoina mhéid a bheadh mar thoradh ar athrú sna sonraí pearsanta a cuireadh san áireamh go mbeadh toradh difriúil ann.
Sa dara háit, maidir leis an gceart rochtana a ráthaítear le RGCS agus leis an gceart go ndéanfaí sonraí tríú pháirtí nó rúin trádála a chosaint a chothromú (
5
), tosaíonn an Chúirt amach leis an gcásdlí go bhféadfaidh cúirt náisiúnta a chinneadh nach mór sonraí pearsanta na bpáirtithe nó na dtríú páirtithe a chur in iúl di chun bheith in ann na leasanna go léir atá i gceist a mheas, agus láneolas aici ar na fíorais agus i gcomhréir le prionsabal na comhréireachta. I gcás inarb iomchuí, d’fhéadfadh an measúnú sin a bheith ina chúis don chúirt sin nochtadh iomlán nó páirteach na sonraí pearsanta arna gcur in iúl a údarú don pháirtí i gcoinne, más rud é go measann sí nach dtéann nochtadh thar a bhfuil riachtanach chun críocha fheidhmiú éifeachtach na gceart a bhaineann dlíthithe as Airteagal 47 den Chairt um Cearta Bunúsacha an Aontais Eorpaigh a áirithiú (
6
).
Ina dhiaidh sin, deir sí go bhfuil an cásdlí seo inaistrithe ina iomláine don chás ina bhféadfadh sárú ar chearta agus saoirsí daoine eile a bheith mar thoradh ar an bhfaisnéis atá le cur ar fáil don ábhar sonraí lena mbaineann faoin gceart rochtana a ráthaítear le hAirteagal 15(1)(h) de RGCS, go háirithe toisc go bhfuil sonraí pearsanta tríú páirtithe atá faoi chosaint an Rialacháin sin nó rún trádála inti. Sa chás sin freisin, ní mór an fhaisnéis sin a chur in iúl don údarás maoirseachta inniúil nó don chúirt inniúil atá freagrach as na cearta agus na leasanna atá i gceist a mheas chun críocha raon feidhme cheart rochtana an ábhair sonraí lena mbaineann ar a shonraí nó a sonraí pearsanta a chinneadh.
Tugann sí faoi deara, i bhfianaise an ghá le cinneadh den sórt sin de réir an cháis, go gcuirtear cosc le hAirteagal 15(1) de RGCS, inter alia, ar chur i bhfeidhm forála náisiúnta lena n-eisiatar, i bprionsabal, ceart rochtana an ábhair sonraí i gcás ina gcuirfeadh an rochtain sin rún trádála nó rún gnó de chuid an rialaitheora nó de chuid tríú páirtí i mbaol. I ndáil leis sin, tugann an Chúirt faoi deara nach bhféadfaidh Ballstát a leagan amach go críochnaitheach toradh cothromaíochta i ngach cás cearta agus leasanna lena mbaineann a cheanglaítear le dlí an Aontais (
7
).
Mar chonclúid, mheas an Chúirt a rinne an tarchur, go bunúsach, go bhfuil Airteagal 15(1)(h) de RGCS le léiriú sa chaoi, i gcás ina measann an rialaitheoir go n‑áirítear leis an bhfaisnéis a bheidh le cur ar fáil don ábhar sonraí i gcomhréir leis an bhforáil sin sonraí tríú páirtithe a chosnaítear leis an Rialachán sin nó le rúin trádála, go gceanglaítear ar an rialaitheoir sin an fhaisnéis sin atá faoi chosaint líomhainte a chur in iúl don údarás maoirseachta nó don chúirt inniúil atá freagrach as na cearta agus na leasanna lena mbaineann a mheas chun raon feidhme cheart rochtana an ábhair sonraí lena mbaineann dá bhforáiltear in Airteagal 15 de RGCS a mheasúnú.
(
1
)	Breithiúnas an 7 Nollaig 2023, SCHUFA Holding agus páirtithe eile (Scoring) (C-634/21, EU:C:2023:957).
(
2
)	Airteagal 15(1)(h) de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (an Rialachán Ginearálta maidir le Cosaint Sonraí) (IO 2016 L 119, lch. 1, ‘RGCS’).
(
3
)	Dá bhforáiltear in Airteagal 12(1) de RGCS.
(
4
)	Dá bhforáiltear in Airteagal 22(3) de RGCS.
(
5
)	De réir bhrí Airteagal 2(1) de Threoir (AE) 2016/943 ó Pharlaimint na hEorpa agus ón gComhairle an 8 Meitheamh 2016 maidir le cosaint saineolais agus sonraí tráchtála neamhnochta (rún trádála) i gcoinne fáil, úsáid agus nochtadh neamhdhleathach (IO 2016 L 157, lch. 1).
(
6
)	Breithiúnas an 2 Márta 2023, Norra Stockholm Bygg (C-268/21, EU:C:2023:145, mír 58).
(
7
)	Féach, chuige sin, breithiúnas an 7 Nollaig 2023, SCHUFA Holding agus páirtithe eile (Scoring) (C-634/21, EU:C:2023:957, mír 70 agus an cásdlí dá dtagraítear).